Talle Esidimeni-pasiënte steeds vermisJack Bloom, DA-LPW (Foto: DA-webwerf) Minstens 28 Life Esidimeni-pasiënte is steeds nie opgespoor nie. Volgens Jack Bloom, DA-LPW in Gauteng, is hy deur die polisie in kennis gestel dat talle vermiste pasiënte gevind is, hoewel 28 steeds nie opgespoor is nie. Bloom het vroeër vanjaar verskeie vermistepersoonsake by die polisie aangegee. “Hoewel ek bly is dat die getal vermiste pasiënte van 62 na 28 verminder het, word die kans al skraler om die res te vind sedert hulle twee jaar gelede van Esidimeni na onwettig geregistreerde NRO’s oorgeplaas is.” Volgens die lys van die Gautengse departement van gesondheid wat die polisie aan Bloom gegee het, word 18 mans- en 10 vrouepasiënte steeds vermis. Hulle is tussen 27 en 79 jaar oud. “In drie gevalle is daar nie eens ŉ naam nie. In een geval word die naam as ‘manlike kind David’ aangedui wat in 1978 gebore is. Dit is kommerwekkend dat soveel pasiënte nog nie gevind is nie. Dit dui daarop dat die Esidimeni-tragedie nog nie verby is nie,” het Bloom gesê. Volgens Bloom sal van die pasiënte in ŉ stadium as oorlede beskou moet word aangesien hulle nie so lank sonder die nodige sorg sou kon oorleef nie. Hy het gesê daar moet intussen ook beter vordering gemaak word in die proses om strafregtelike klagte aanhangig te maak teen diegene wat verantwoordelik was vir die swak behandeling en dood van die Esidimeni-pasiënte. Meer as 140 pasiënte is dood nadat hulle na dié NRO’s oorgeplaas is, meestal weens wanvoeding en verwaarlosing. Oudregter Dikgang Moseneke het in Maart vanjaar beveel dat die families van die pasiënte wat weens die Life Esidimeni-tragedie dood is sowel as die oorlewende pasiënte en hul families R1,2 miljoen elk as vergoeding moet ontvang. Moseneke het verder opdrag gegee dat ŉ monument opgerig word wat vir komende geslagte sal dien as ŉ herinnering aan die menswaardigheid en kwesbaarheid van mense met geestesongesondheid. Hy het die NRO’s waarna pasiënte oorgeplaas is as “persele van dood en marteling” beskryf.